સ્વર્ગસ્થ ભારતીય ગોલ્ફ ખેલાડી ગૌતમ બેરીના પુત્રી તારા અલીશા બેરી મસ્તરામ ફિલ્મ સાથે બૉલીવુડમાં પ્રવેશ કરવા જઈ રહ્યાં છે . થોડાંક દિવસ અગાઉ પોતાના ઓરમાન ભાઈ સિકંદર બેરી સાથે સમ્પત્તિ વિવાદને પગલે અલીશા ચર્ચામાં આવ્યા હતાં . સિકંદર ગૌતમના પ્રથમ પત્ની કિરણ ખેરના પુત્ર છે . કિરણ - ગૌતમ વચ્ચે છુટાછેડાં થઈ ચુક્યાં છે . અલીશા અખિલેશ જયસવાલની ફિલ્મમાં લેખક મસ્તરામના પત્નીની ભૂમિકામાં દેખાશે . જયસવાલ અગાઉ ગૅંગ્સ ઑફ વાસેપુરના સહ - પટકથા લેખક તરીકે કામ કરી ચુક્યાં છે . મસ્તરામ સાથે તેઓ દિગ્દર્શન ક્ષેત્રે પ્રવેશ કરી રહ્યાં છે . મસ્તરામ ફિલ્મ અંગે તારા અલીશા બેરીએ જણાવ્યું - ફિલ્મની પટકથા વાંચ્યા બાદ મેં તેને કરવાનો નિર્ણય કર્યો . આ અગાઉ મને એ પણ નહોતી ખબર કે મસ્તરામ કોણ હતાં . મને ફિલ્મની સ્ક્રિપ્ટ ગમી . ફિલ્મ દેશના જાણીતા પોર્ન લેખકના જીવન વિશે છે , પરંતુ તે સ્વચ્છ ફિલ્મ છે . વાર્તા કે સામગ્રી ક્યાંય પણ અશ્લીલતા કે સનસનાટીપૂર્ણ નથી . આ એક મજાની વ્યંગ્યાત્મક ફિલ્મ છે . જાણીતાં પરિવાર સાથે ઘરોબો હોવા છતાં અલીશા કહે છે - હું પોતાની ઓળખ સ્થાપિત કરવા માટે મહેનતમાં પીછેહઠ નહીં કરું . મને લાગે છે કે મારી ફિલ્મ સફર પણ બીજા નવા લોકોની જેમ જ છે . ફિલ્મી કે ગેરફિલ્મી પરિવારથી આવનાર તમામને સરખી મહેનત કરવી પડે છે . મેં ફિલ્મોમાં આવવા માટે કોઈની મદદ નથી લીધી , પરંતુ સમીર શર્મા , અનુરાગ કશ્યપ , સાનૂ શર્મા જેવા દિગ્દર્શકોનું માર્ગદર્શન જરૂર મને મળ્યું . તારા અલીશા બેરી કહે છે - બાળપણમાં મેં પોતાનો ઘણો સમય યૂએસ ક્લબમાં ડૅડને ગોલ્ફ રમતાં જોઈ વિતાવ્યો છે , પરંતુ ક્યારેય ગોલ્ફર બનવા અંગે નથી વિચાર્યું .